The Sharp Edge of a Snowflake önnur bók Sifjar Sigmarsdóttur á ensku kom út í lok júní í Bretlandi og hefur hlotið góðar viðtökur . Bókin , sem er flokkuð sem Young Adult Fiction ( eða ungmennabók ) , fjallar um tvær ungar konur Imogen Collins og Hönnuh Eiríksdóttur og er sögð frá sjórnarhorni þeirra beggja . Leiðir þeirra liggja óvænt saman í sannkallaðri “ Nordic Noir ” ráðgátu á Íslandi . Hannah er hálf-íslensk menntaskólastelpa búsett í London sem lendir í tveimur áföllum á stuttum tíma ; að missa enska móður sína og að vera rekin úr skólanum sínum . Hún fer í kjölfar þessara atvika í það sem hún telur útlegð til Íslands til að búa hjá íslenskum föður sínum . Það er þó eitt jákvætt í þessu öllu saman , hún fer í starfsnám til föður síns á fjölmiðli hans Dagblaðinu en það er einmitt búið að reka hana út menntaskóla fyrir að birta frétt í skólablaðinu um launamun kennaranna í skólanum hennar . Hún er því spennt fyrir að kynnast blaðamannalífinu . Imogen er tæplega tvítug ensk samfélagsmiðlastjarna . Hún lifir góðu lífi í London með milljón fylgjenda og spennandi lífsstíl í flottri vinnu , en skelfilegur maður sem kallaður er Skrímslið ( e. Beast ) í bókinni hefur gert henni eitthvað hræðilegt og haft skaðleg áhrif á allt líf hennar . Bókin hefst á því að Hannah er í flugvél á leið til Íslands . Strax á leiðinni í bæinn frá flugvellinum keyra hún og pabbi hennar framhjá því sem virðist vera slys og næsta dag kemur fram í fréttunum að andlát hafi borið að með saknæmum hætti sem verið er að rannsaka . Fyrsta verk Hönnuh í starfsnáminu á Dagblaðinu er að taka viðtal við Imogen , en þá kemur í ljós að hún tengist hinum látna og gæti jafnvel hafa tengst andlátinu . Hannah , ásamt hinum unga blaðamanni Kjarra , ákveður að taka rannsókn málsins í sínar hendur , en ekki er allt sem sýnist í lífi Imogen og í morðmálinu . Djörf viðfangsefni The Sharp Edge of a Snowflake er fyrsta unglingabókin sem ég hef lesið í u.þ.b. áratug , eða síðan ég var sjálf unglingur . Ég hafði hins vegar mjög gaman af ferskum blæ hennar . Sif velur sér djörf viðfangsefni : morð , kynferðisofbeldi , og samfélagsmiðla . Milli kafla eru Instagram færslur Hönnuh og Imogen og í gegnum bókina er mikið deilt um ágæti samfélagsmiðla og glansmynda þeirra . Bókin er þessi klassíski norrænni krimmi þar sem allt er kalt og blautt , sagan hefst í lok október þar sem snjór fellur og hálka er á götum . Auk þess er ein aðalpersónan að starfa sem blaðamaður . Það einstaka við hana er að þetta er unglingabók , en það eru ekki margir norrænir krimmar skrifaðir fyrir unglinga . Sif kann að skrifa góðar unglingabækur enda hefur hún verið að skrifa þær í yfir áratug og hlaut tilnefningu til Íslensku bókmenntaverðlaunanna fyrir bók sína Freyju saga – Múrinn . Sjálf las ég fyrstu bók hennar Ég er ekki dramadrottning þegar ég var þrettán ára og á hápunkti gelgjunnar og hafði mjög gaman af . Atburðarrásin er kannski smá ævintýraleg í The Sharp Edge of a Snowflake , enda eru ekki margar unglingsstúlkur að leysa morð á Íslandi . Aftur á móti er Hannah trúverðug persóna : hún hefur ekki alltaf rétt fyrir sér , bæði í ágiskunum sínum og í því hvernig hún túlkar aðstæður , og er temmilega dramatískur unglingur . Imogen fannst mér hins vegar ekki alveg jafn heilsteypt persóna , en það gæti einmitt verið vegna þess að hún á að eiga sína alvöru hlið og glansmyndarhlið sína á Instagram og eru þessar hliðar í stríði við hvora aðra . Sif hefur verið búsett lengi í London og nýtir þekkingu sína á borginni og bresku samfélagi sem og íslensku samfélagi á áhugaverðan hátt í sögunni með því að nýta Reykjavík og höfuðborgarsvæðið sem helsta sögusviðið en að láta Hönnuh upplifa íslenskt líf sem utanaðkomandi einstaklingur . Erlendir lesendur munu fræðast heilmikið um íslenskt samfélag og borgarlífið á Íslandi við lesturinn þó svo að lýsingarnar séu ekki of íþyngjandi fyrir íslenskan lesenda . Aftur á móti finnur maður ekkert fyrir því að Sif sé ekki að skrifa á móðurmáli sínu , en það er stórkostlegur ritsigur !